system
Răspunde în limba română, în stilul Wikipedia, cat mai corect gramatical.
user
Ce poți să îmi spui despre acest subiect: Instalație (artă)?
assistant
Instalația este o modalitate de exprimare în arta vizuală contemporană, în care se utilizează diverse materiale dispuse în spațiu tridimensional, pentru a oferi spectatorului o experiență particulară inedită în circumstanțe determinate. Instalația nu este limitată la spațiul unei galerii, ci se poate manifesta prin combinarea diverselor medii de exprimare în orice spațiu public sau privat. Spre deosebire de "environement" din anii '50 și '60 ai secolului trecut, în care pe primul plan stătea intervenția artistului în spațiul public prin prezența sa nemijlocită în desfășurarea evenimentelor de fiecare zi, în arta instalației nu se urmărește o înscenare spațială narativă.

Istoric 

Instalațiile s-au dezvoltat începând cu anul 1970, dar premise ale acestei forme de artă se pot găsi în "ready-made" ale lui Marcel Duchamp, în "Merzbilder" și "Merzbau" ale lui Kurt Schwitters, în "Cabinetul abstracților" al lui El Lissitzky sau în reliefurile decorativ-arhitectonice ale lui Oskar Schlemmer. Încă din anii '50, datează aranjamentele grupului japonez "Gutai" și televizoarele "preparate" ale lui Nam June Paik, urmate curând de propunerile artiștilor italieni din "Gruppo N" și "Gruppo T", împachetările lui Christo și Jeanne-Claude, diversele combinații de obiecte ale lui Joseph Beuys (în 1976 "expune" o stație de metrou la Bienala de la Veneția).

Descriere 

Instalațiile pun în scenă, într-un aranjament care are propria sa dinamică, modalități tradiționale ca pictura, sculptura, fotografii, dar mai ales medii moderne ca proiecțiile de film sau video, sunete, jocuri de lumină, mișcări, și pot fi procesate prin programe informatice. Unele instalații sunt strâns legate de un anumit loc într-o sală de expoziție (opere in situ) sau , dimpotrivă, existența lor depinde de un spațiu particular pentru care au fost create și în care artistul a conceput un aranjament caracteristic. Opera nu poate fi transportată în alt loc, nici nu poate fi vândută, capătă astfel caracteristicile unei arte efemere, nu prin eroziunea și disoluția fizică a componentelor, ci prin suspendarea conotațiilor pe care le-a presupus această temporară compoziție. Dincolo de momentul impactului pe care îl trezește în cadrul unor manifestări, instalațiile rămân în memorie prin documente fotografice sau filme. Cu toate acestea, regăsim o serie de astfel de lucrări în muzeele de artă contemporană, care conservă ca atare unele instalații făcute în cadrul respectivului muzeu sau aduse aici din altă parte. Conceptul de instalație se poate cupla cu cel de "Art performance", atunci când artistul apare el însuși pus în scenă în mijlocul propriei instalații. În prezent se pot vedea cu regularitate instalații la marile expoziții ca Bienala din Veneția sau documenta din Kassel.

În cele mai multe instalații, intervenția spectatorului este indispensabilă. Creațiile in situ ale lui Andy Goldsworthy implică mediul înconjurător ca parte componentă a relației actor/spectator. Sub imperiul percepției sensoriale, privitorul este "instalat" într-un sistem artificial cu un apel la percepția sa subiectivă, ca scop final al aranjamentului artistic. Ilya Kabakov realizează "instalații totale", în care folosește diverse materiale, fotografii sau desene, texte scrise, animate de variații luminoase, uneori pe fond sonor. Alții folosesc doar materialele aflate întâmplător la locul instalației. Ea apare ca un ansamblu care se montează și se demontează după viziunea momentană a artistului. Lansate ca formă de artă alternativă, compozițiile de obiecte șochează privitorii prin amestecul de inovație și banalitate. Instalația nu ocupă spațiul, ci îl restructurează și îl amenajează, ea lasă loc mișcării obiectelor, deplasării indivizilor, dar și circulației de idei, devenind astfel o formă de nomadism artistic și filosofic.

Artiști care folosesc prepoderent modalitatea 

 Marina Abramovic
 Vanessa Beecroft
 Mario Berrino
 Christian Boltanski
 Joan Brossa
 Lee Bull
 Judy Chicago
 Christo și Jeanne-Claude
 Maurizio Collini
 Norman Dilworth
 Andy Goldsworthy
 Teodor Graur
 Shigeko Hirakawa
 Ann Hamilton
 Gary Hill
 Ilya Kabakov
 Iosif Kiraly
 Barbara Kruger
 Anish Kapor
 Ange Leccia
 Sol LeWitt
 John K. Melvin
 Mario Merz
 Yoko Ono
 Donna Keiko Ozawa
 Cornelia Parker
 Michelangelo Pistoletto
 Fabrizio Plessi
 Hélène Rauzier
 Dan Steinhilber
 Massimo Taccon
 Charlene Teters
 Roxana Trestioreanu
 Marta Thoma
 Iosif Ștefan Tasi zis TASÓ
 Spencer Tunik
 Zbigniew Wąsiel
 Eisabeth Wierzbicka Wela
 Krzysztof Wodiczko
 Chen Zhen

Bibliografie 

 Ilya Kabakov: On the "Total" Installation. Ostfildern, 1995
 Claire Bishop: Installation Art - A Critical History. Londra, 2005
 Julie H. Reiss: From Margin to Center: The Spaces of Installation Art. Cambridge, 1999

Legături externe 

 Open Directory Project: Arte Vizuale - Instalații (en.) 
 Installation Art in ArtLex